TRT ฟุ้งรายได้ปี 63 โตทะลุ 5 พันลบ. หลังออกผลิตภัณฑ์ใหม่
TRT ฟุ้งรายได้ปี 63 โตทะลุ 5 พันลบ. หลังออกผลิตภัณฑ์ใหม่ ปัจจุบันอยู่ระหว่างเจรจากับพันธมิตรเพื่อเสนอขาย คาดชัดเจนภายใน 2-3 เดือนนี้
19 ส.ค. 2559

นายสัมพันธ์ วงษ์ปาน กรรมการผู้จัดการ บริษัท ถิรไทย จำกัด (มหาชน) หรือ TRT เปิดเผยว่า บริษัทตั้งเป้ารายได้ปี 63 จะเติบโตได้มากกว่า 5,000 ล้านบาท จากการออกผลิตภัณฑ์ใหม่ที่ไม่ใช่หม้อแปลงไฟฟ้า เช่น การใช้ระบบสายพานในการทำงาน คาดหวังจะมีสัดส่วนรายได้เพิ่มขึ้นเป็น 50% ภายใน 2-3 ปีจากนี้ โดยปัจจุบันอยู่ระหว่างการเจรจากับพันธมิตรในเยอรมัน เพื่อเสนอขายผลิตภัณฑ์ดังกล่าว คาดว่าจะเห็นความชัดเจนภายใน 2-3 เดือนนี้
ขณะที่ผลการดำนินงานปีนี้ บริษัทยังคงเป้ารายได้เติบโตไม่น้อยกว่า 3,110 ล้านบาท จากปีก่อนทำได้ 2,265. 90 ล้านบาท โดยรายได้จะมาจากการขายหม้อแปลงให้กลุ่มภาครัฐกว่า 570 ล้านบาท กลุ่มบริษัทเอกชนภายในประเทศ 1,065 ล้านบาท ส่งออก 570 ล้านบาท และมีรายได้จากการให้บริการซ่อมบำรุงหม้อแปลงกว่า 80 ล้านบาท ขณะที่การบริการอื่นๆ รวมถึงบริษัทในเครือคาดว่าจะสร้างรายได้อีกกว่า 825 ล้านบาท
ปัจจุบัน บริษัทมีงานในมือ (Backlog) แล้วกว่า 3,463 ล้านบาท ซึ่งจะส่งมอบในปีนี้กว่า 2,568 ล้านบาท ส่วนปี 60 มูลค่ากว่า 527 ล้านบาท และปี 61 มูลค่า 368 ล้านบาท ขณะที่บริษัทอยู่ระหว่างเข้าประมูลงานใหม่เพิ่มอีก 10,405 ล้านบาท แบ่งเป็นงาน MEA ราว 1,800 ล้านบาท ,PEA 2,500 ล้านบาท , EGAT 2,000 ล้านบาท และตลาดในประเทศ 1,170 ล้านบาท, ส่งออก 810 ล้านบาท, Transformer Service 575 ล้านบาท, Distributing digger/Arial crane 350 ล้านบาท, Steel structure&amp;Fabricate 1,200 ล้านบาท โดยคาดหวังจะได้รับงานราว 20-25% ของมูลค่างานที่เข้าประมูลทั้งหมด
“จากการขยายตัวของการใช้ไฟฟ้า และการสร้างโรงไฟฟ้าใหม่ ทั้งตลาดพลังงานทดแทน วินฟาร์ม และโซล่าฟาร์ม บริษัทคาดว่าจะมีผลประกอบการไปในทิศทางที่ดีขึ้นไม่น้อยกว่า 3,110 ล้านบาท จากสัดส่วนรายได้ในประเทศ 70% ต่างประเทศ 30% และแม้ว่าภาพรวมของการแข่งขันหม้อแปลงไฟฟ้ายังมีสูง แต่เราก็มีการปรับตัวที่ดี โดยเราจะยังคงรักษาระดับอัตรากำไรขั้นต้นปีนี้ให้อยู่ที่ 20-25%”นายสัมพันธ์ กล่าว
นอกจากนี้ความคืบหน้าการเจรจาพันธมิตรในประเทศจีน เพื่อขายหม้อแปลงไฟฟ้า ปัจจุบันอยู่ระหว่างการทดลองสินค้า คาดว่าน่าจะสรุปได้ในปลายปีนี้ และจะส่งผลต่อการรับรู้รายได้เข้ามาในปี 60